ফের দুই মাওবাদী নিকেশ বস্তারে

ওয়েবডেস্ক: ফের মাওবাদী খতম (Maoist Killed)। সাফল্য সশস্ত্র রক্ষীদের। বস্তারে দুই মাওবাদী নিকেশ। ছত্তিশগঢ়ের কোন্ডাগাঁও ও নারায়ণপুর সীমানায় পূর্ব বস্তারে ডিভিসিএম হালদার এবং এসিএম রামে মুঠভেড়ের মৃত্যু হয়েছে। হালদার মাওবাদী কমান্ডার। রামে এরিয়া কমিটির সদস্য। ঘটনাস্থল থেকে একে ৪৭ ও গোলা বারুদ উদ্ধার হয়েছে। তল্লাশি (Search) চলছে। বরগুম অঞ্চলের জঙ্গলে মাওবাদীর গতিবিধির খবর পেয়ে মঙ্গলবার সেখানে অভিযান চালায় নিরাপত্তাকর্মীরা (Security Personnel)। সন্ধ্যায় মাওবাদীদের সঙ্গে নিরাপত্তা কর্মীদের মধ্যে গুলির লড়াই হয়। এরপরই মুঠভেড় থেকে দুই মাওবাদীর দেহ উদ্ধার করা হয়। বস্তার রেঞ্জের আইজিপি সুন্দর রাজ জানিয়েছেন, এই দুই মাওবাদীর মাথার দাম ছিল ১৩ লাখ টাকা। রাজ্য পুলিসের ডিস্ট্রিক্ট রিজার্ভ গার্ড ও বস্তার ফাইটারস এই অভিযানে অংশ নেয়।

২০২৬ সালের মধ্যে দেশ থেকে মাওবাদী মুক্ত করবার লক্ষ্য নিয়েছে কেন্দ্রীয় সরকার। সেই লক্ষ্যে ছত্তিশগঢ়ে জোরদার অভিযান চলছে। ইতিমধ্যে অনেকে আত্মসমর্পণ করেছে। মাওবাদী সমস্যা এখন মূলত ছত্তিশগঢ়েই রয়েছে। আধা সামরিক বাহিনী, স্থানীয় পুলিস যৌথভাবে এই অভিযান চালাচ্ছে। গত ৯ ফেব্রুয়ারি বিজাপুরে ৩১ মাওবাদী ও দুজন নিরাপত্তাকর্মীর মৃত্যু হয়। মাওবাদীদের মহিলা নেত্রী সহ একাধিক শীর্ষ নেতা নিকেশ হয়েছে এবছর। সব মিলিয়ে এবছর মাওবাদী দমনে বড় সাফল্য এসেছে। স্বরাষ্ট্রমন্ত্রী অমিত শাহ ঘোষণা করেছেন আগামী বছর ৩১ মার্চের মধ্যে দেশে মাওবাদী সমস্যা থাকবে না। উল্লেখ্য, এবছর এখনও পর্যন্ত ছত্তিশগঢ়েই শুধুমাত্র ১৪০ মাওবাদী খতম হয়েছে। তার মধ্যে ১২৩ জন নিকেশ হয়েছে বস্তার ডিভিশনের সাতটি জেলাতে।

আরও পড়ুন: শকুনের দৃষ্টি! দেখুন স্পেশ্যাল রিপোর্ট